Nariadenie Rady (ES) č. 3231/94
z 22. decembra 1994
o určitých opatreniach vyplývajúcich z uzatvorenia rokovaní podľa článku XXIV ods. 6 a o ďalších opatreniach potrebných na účely zjednodušenia
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej články 28 a 113,
so zreteľom na návrh Komisie,
keďže pre určité nepoľnohospodárske výrobky, u ktorých predstavuje celkové zníženie v rámci Uruguajského kola v priebehu niekoľkých rokov najviac 1 percentuálny bod sa 1. januára 1995 uskutoční zníženie súčasnej colnej sadzby o 0,5 percentuálneho bodu a druhé zníženie 1. januára 1997;
keďže nariadenie (ES) č. 532/94 [1] predlžuje platnosť určitých opatrení vyplývajúcich z dohody medzi Európskym hospodárskym spoločenstvom a Spojenými štátmi americkými o uzatvorení rokovaní podľa článku XXIV ods. 6 GATT po pristúpení Španielska a Portugalska; keďže v rámci tejto dohody sa platnosť dočasných opatrení, ktoré sa vzťahujú na znížené colné sadzby pre príslušné poľnohospodárske výrobky v roku 1994 predlžuje až do prvej etapy zavedenia koncesií poskytnutých na tieto výrobky v rámci záverov Uruguajského kola; keďže na určité chemické výrobky, na ktoré sa predtým takéto dočasné opatrenia vzťahovali, sa okamžite uplatní konečná sadzba vyplývajúca z rokovaní Uruguajského kola v prípadoch, keď bola predchádzajúca znížená sadzba nižšia; v prípadoch, keď sadzba v rámci dočasného opatrenia bola vyššia, sa táto colná sadzba ponechá dovtedy, kým sa v nasledujúcich rokoch postupne nedosiahne potrebný bod pri postupnom znižovaní vyplývajúcom z rokovaní v rámci Uruguajského kola,
PRIJALA TOTO NARIADENIE:
Článok 1
1. Pre určité nepoľnohospodárske výrobky, u ktorých predstavuje celkové zníženie v rámci Uruguajského kola v priebehu niekoľkých rokov najviac 1 percentuálny bod alebo menej, sa 1. januára 1995 súčasná colná sadzba zníži o 0,5 percentuálneho bodu a rovnako sa zníži 1. januára 1997. Tieto výrobky sú uvedené v prílohe A.
2. Opatrenia, na ktoré odkazuje výmena listov, ktoré dopĺňajú dohodu medzi Európskym hospodárskym spoločenstvom a Spojenými štátmi americkými o uzatvorení rokovaní podľa článku XXIV ods. 6 GATT, bude spoločenstvo uplatňovať do 30. júna 1995 na tie poľnohospodárske výrobky, pre ktoré sadzobné opatrenia vyplývajúce z Uruguajského kola vstúpia do platnosti a nadobudnú účinnosť 1. júla 1995.
Článok 2
Pre určité chemické výrobky uvedené v prílohe B sa od 1. januára 1995 použijú colné sadzby uvedené v stĺpci 6.
Článok 3
1. Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
2. Bude sa uplatňovať od 1. decembra 1995.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 22. decembra 1994